文周翰邀至王才元園飲
作者：張耒
朝代：宋

paragraphs: 朝衫衝曉塵，歸帽障夕陽。
日月馬上過，詩書篋中藏。
心疑長安人，一一如我忙。
城西有佳友，延我步閑坊。
入門見主人，謝客無簪裳。
蒲團烏皮几，密室留妙香。
門前佳木陰，堂後羅衆芳。
飯客炊雕胡，旨酒來上方。
盈盈雙鬟女，身小未及床。
執板歌一聲，賓主無留觴。
嗽井消午醉，掃花坐晚凉。
主翁塵外人，三十辭明光。
閉門自灌園，種花見老蒼。
有才不試事，歸卧野僧房。
知君非徒然，顧我不能量。
始知同一國，喧靜自相忘。
衆綠結夏帷，老紅駐春妝。
何惜君馬蹄，坐令風雨狂。